Gulácsiék lecsúsztak a dobogóról a tv-pénzekért vívott harcban
Az elmúlt évekhez hasonlóan ismét a Bayern München kapja a legnagyobb részesedést a televíziós közvetítési díjakból a német labdarúgó Bundesligában.
A bajnok bajor együttes a 2020-21-es idényben 70,64 millió euróra számíthat a tv-pénzekből. A lista második helyén a Borussia Dortmund (69,73 millió) található, harmadik a Bayer Leverkusen (67,47), negyedik pedig Gulácsi Péter és Willi Orbán csapata, az RB Leipzig (65,96). A médiajogok értékesítéséből származó bevétel elosztásánál négy alapszempont van: a fenntarthatóság, a versenyképesség, az utánpótlás-nevelés és az anyagi biztonság. A 36 első- és másodosztályú klub között összesen 1,2 milliárd tv-pénzt oszt szét a Német Labdarúgó Liga (DFL), amely 45 millió eurót visszatart a koronavírus-járvány miatt. Szintén a pandémia miatti új intézkedés, hogy az eddigi négy helyett 12 részletben kapják meg a pénzt a csapatok. Forrás: MTI